b'\n_START_ARTICLE_\nDodge City\n_START_PARAGRAPH_\nDodge City er en by i delstaten Kansas og hoveds\xc3\xa6de for Ford County i Kansas. Byen ligger noget sydvestligt i staten, ved Arkansas-floden. If\xc3\xb8lge folketalsberegningen for 2004 har byen 25\xc2\xa0762 indbyggere. Byen er kendt som et eksempel p\xc3\xa5 en by fra Det Vilde Vesten, og western-serien Gunsmoke var baseret p\xc3\xa5 Dodge City. _NEWLINE_De f\xc3\xb8rste europ\xc3\xa6ere i omr\xc3\xa5det var Francisco V\xc3\xa1squez de Coronado og hans f\xc3\xb8lge. Omr\xc3\xa5det l\xc3\xa5 ved et naturligt vadested for krydsning af Arkansas-floden. Dele af omr\xc3\xa5det, som nu er Dodge City, blev en del af USA ved Louisiana-k\xc3\xb8bet i 1803. Omr\xc3\xa5derne syd for floden forblev spanske og overgik efterh\xc3\xa5nden til at blive b\xc3\xa5de mexikanske og texanske._NEWLINE_En vigtig handelsrute, Santa Fe Trail, gik gennem omr\xc3\xa5det. For at beskytte ruten blev Fort Dodge etableret i 1865, omtrent 8 km \xc3\xb8st for det nuv\xc3\xa6rende Dodge City. F\xc3\xa6stningen er opkaldt efter generalen Grenville M. Dodge. Den blev nedlagt i 1882. Da jernbanen kom i 1872, blev byen Dodge City grundlagt og voksede hurtigt p\xc3\xa5 grund af transportforbindelsen og bisonjagten. Desv\xc3\xa6rre manglede byen et effektivt politi, og dette medf\xc3\xb8rte meget skydning og lovl\xc3\xb8shed. Efterh\xc3\xa5nden blev der etableret en vis orden, da der kom politifolk som Wyatt Earp og Doc Holliday, og strenge regler for brug af skydev\xc3\xa5ben blev indf\xc3\xb8rt._NEWLINE_Byen er i dag et handelscentrum. Jordbrug er det vigtigste erhverv med tamkv\xc3\xa6gsproduktion som en vigtig del. Byen betjenes af jernbaner, har regional flyplads og ligger ved sammenfletningen af tre motorveje.'